12/08/2023

**מהי ציונות בעיניי? - מטלת מג"ד**

**-גדוד ענף מפקדים, פלוגה ג', מחלקה 2 (איכון), גיא שלום**

למושג ציונות יש הרבה מאוד פרשנויות בעולם.

קודם כל, המילה ציונות נובעת מן המילה "ציון", שמה האחר של ירושלים במקרא, אשר כך מתקשרת לעם היהודי.

פרשנות כללית של המושג "ציונות" היא שציונות היא תנועה פוליטית, לאומית ואידיאולוגית התומכת בקיום מדינה המהווה בית לאומי לעם היהודי, ובפרט בארץ ישראל, שמטרותיה לאומיות ומדיניות. התנועה הציונית, המתייחסת לעם היהודי, קמה בסוף המאה ה 19, בעיקר במרכז ובמזרח אירופה, כתוצאה מתהליך התעוררות לאומית, אשר נקרא "אביב העמים", ומאנטישמיות אשר התקיימה במהלך המון דורות.

במילים אחרות, המושג ציונות מבטאת את שאיפת העם היהודי לסיום הגלות היהודית.

השאיפה להגדרה עצמית פוליטית הובילה לקיבוץ גלויות בארץ ישראל, לפי מגילת העצמאות "זו זכותו הטבעית של העם היהודי להיות ככל עם ועם, עומד ברשות עצמו במדינתו הריבונית". לפיכך, רק בארץ ישראל יוכלו היהודים להשיג עצמאות פוליטית כיהודים.

כמו כן, הציונות קיבלה תנופה עם הקמתה של ההסתדרות הציונית העולמית ע"י ד"ר בנימין זאב הרצל וכינוס הקונגרסים הציוניים.

כשאני מקשר ציונות לחיי האישיים ולדעתי האישית אני רואה ציונות כ**התיישבות בארץ ישראל, בנייה ופיתוח הארץ, הגנה עליה, ותרומה מקסימלית לחברה בארץ ישראל.**

לפי דעתי, בן אדם ציוני זה בן אדם המעורב ונוכח בארץ ובמדינת ישראל, פיזית ומנטלית. בין אם אני מתכוון לפוליטיקה, למבצעים צבאיים (בזמן ריצה למרחב מוגן בצבע אדום או לנכוח בארץ בזמן מצב חירום), או אפילו בזמן חגים ואירועים משמעותיים לעם היהודי.

בנוסף לכך, בן אדם ציוני זה בן אדם התורם לפיתוח הארץ, מבחינת התגוררות פיזית, או הקמת משפחה בארץ ישראל. בן אדם ציוני זה בן אדם שבוחר להקים משפחה בארץ ישראל או להתגורר עם משפחתו בארץ, ולא להחליט לרדת למדינה או ארץ אחרת.

כמו כן, בן אדם ציוני זה בן אדם אשר תורם למדינה בהגנה עליה. כלומר, מתגייס לצה"ל במהלך חייו וממלא את חובתו כאזרח במדינת ישראל. לפי דעתי, על כל אזרח ואדם שמחשיב עצמו ציוני - מחוייב להתגייס לצה"ל ולהגן על אזרחי המדינה, כפי שקודמיו הגנו עליו ועל המדינה, והצליחו לפתח את המדינה ולשמור עליה. כשאני מדבר על תרומה למדינה אני לא מתכוון להתגייס למערכי הלוחמה, אלא כל מערך בצה"ל. לפי דעתי, בן אדם יכול לתרום לצה"ל ולמדינה גם במידה ותפקידו הוא אינו לוחמה, מפני שלכל תפקיד יש משמעות ותרומה מסוימת למדינה, אחרת - התפקיד לא היה ממשיך להתקיים והמערך/היחידה היה/הייתה נסגר/ת.

לפני שהתגייסתי לא הכרתי מספיק את צה"ל וחשיבתי הייתה שאם לא אתגייס ללוחמה כנראה לא אהיה משמעותי בצבא. החלטתי להתגייס ללוחמה, לתותחנים, כי הייתי בטוח שרק שם ארגיש משמעותי לצה"ל, ורק כשהגעתי לגדוד והכרתי תפקידים נוספים מלבד לוחמה, הבנתי שכל חייל יכול להיות משמעותי גם בתפקידים שהם לא לוחמה, וכל חייל תורם לצבא בדרך ובמידה שלו.

כשאני מדבר על "תרומה מקסימלית לחברה בארץ ישראל" אני מתכוון הבעת דעה, פוליטית או כל דעה אחרת, עזרה לזולת בארץ ישראל, רעות, אחריות למדינה, דוגמה אישית ושליחות. כלומר, על כל אדם המגדיר עצמו ציוני בארץ ישראל מחוייב לדגול גם בערכי רוח צה"ל, הנקשרים לציונות, לפי דעתי.

בסיכומו של דבר אפשר לסכם שציונות זו תנועה לאומית, מדינית של היהודים שלבשה במשך כל תקופת הגלות ועד ימינו צורות שונות. עיקר שאיפתה – תחיית עם ישראל, הקמת מדינה יהודית, עצמאית בארץ ישראל וריכוז כל פיזורי ישראל בתוכה.

לפי דעתי, במילים אחרות, ציונות זו התיישבות בארץ ישראל, בנייה ופיתוח הארץ, הגנה עליה, ותרומה מקסימלית לחברה בארץ ישראל.

מכל האמור ניתן להסיק כי יהודי הרוצה להגדיר עצמו כיהודי ציוני מחוייב לדגול (לדעתי האישית) בכל הדגשים הנכתבו לעיל, ובכך לקחת חלק מהציונות, ולהרגיש עם עצמו יהודי ציוני.